《冬日闻百舌》
元代·刘崧

臈月二日冻雨晴，百舌飞来庭树鸣。鸣声不已自唱和，一出飞时人尽惊。

我怜此鸟在林谷，羽族之中能晦明。常年畏寒音语滞，思之不见疑化生。

青门云屯春正远，何得先至江南城。由来气类兆微物，无乃阳动潜满盈。

南园桃李花乱发，北岸垂杨青载萌。苦无坚冰与积雪，厉气方此疵穷氓。

书生怪此坐叹息，安得挟弹驱不平。圣王在上律吕协，燮理况有皋夔英。

凤凰千仞览德下，雍喈或继箫韶声，肯使凡鸟漫纵横。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。